גידי קליגר

גידי קליגר (נולד ב-30 במרץ 1980 בתל אביב) הוא שייט עבר ישראלי, אשר התחרה במפרשית מדגם 470. קליגר זכה בשלוש מדליות ארד מאליפויות עולם בשנים 2006, 2007 ו-2008 וייצג את ישראל שלוש פעמים במשחקים האולימפיים באתונה 2004, בייג'ינג 2008 ולונדון 2012.

קריירה
קליגר פרץ לצמרת השייט העולמית כבר בגיל צעיר במסגרת אגודת הפועל תל אביב, והתחרה במפרשיות מדגם 420. בשנת 1993 זכה (ביחד עם סער בר) באליפות ישראל והיה לשייט הצעיר ביותר אשר זכה בתואר זה. ב-1996 חבר לאודי גל וזכה עמו באליפות אירופה לנוער, ובמקום השני באליפות העולם. לאחר מכן עברו השניים להתחרות בדגם 470, והמשיכו להגיע להישגים: אליפות אירופה לנוער ב-1998 ו-1999, מקום שני באליפות העולם לנוער ב-1999 ובמקום הראשון באליפות העולם לנוער בשנת 2000. באותה שנה התמודדו לראשונה גם באליפות העולם לבוגרים, והגיעו למקום השמיני.

בעשור הראשון של המאה ה-21, המשיכו קליגר וגל להתבלט בתחרויות השונות. בשנת 2001 זכו במדליית הכסף באליפות אירופה שנערכה באירלנד. שנה לאחר מכן זכו במקום הרביעי באליפות העולם בקליארי, ובאליפות אירופה הגיעו למקום השמיני. בשנת 2003 זכו במקום החמישי באליפות העולם בקדיס, אך הגיעו רק למקום ה-33 באליפות אירופה.

באולימפיאדת אתונה סיימו במקום ה-13, המאכזב מבחינתם, אך לאחר מכן שבו והגיעו להישגים בזירה הבינלאומית: מדליית כסף באליפות אירופה ב-2005, מדליות ארד באליפויות העולם שנערכו ב-2006 וב-2008, ומקום רביעי בזו שנערכה ב-2007. באולימפיאדת בייג'ינג שוב השיגו תוצאה מאכזבת, כשסיימו במקום ה-14 בתחרות שנערכה בעיר צ'ינגדאו.

בשנת 2009 החליטו קליגר וגל להפסיק את שיתוף הפעולה, ולהתחרות עם בני זוג אחרים. קליגר חבר לערן סלע והמשיך להצליח. הוא זכה ביחד עם סלע במדליית ארד בתחרות במיאמי בראשית 2010 ובהמשך השנה זכו השניים במדליית הכסף באליפות אירופה שנערכה באיסטנבול.

ב-2011 זכו קליגר וסלע במדליית הארד באליפות אירופה שנערכה בהלסינקי. בהמשך השנה זכו במדליית ארד בתחרות הקדם-אולימפית שנערכה בויימות', האתר שאירח שנה לאחר מכן את תחרויות השייט באולימפיאדת לונדון (2012). הישג זה הקנה להם את הקריטריון האולימפי הישראלי. באליפות העולם בפרת' ב-2011 סיימו במקום הרביעי שהקנה להם את הקריטריון הבינלאומי והבטיחו את השתתפותם, באולימפיאדת לונדון. באפריל 2012 הגיעו קליגר וסלע למקום ה-6 בתחרות גביע העולם שנערכה בפלמה דה מיורקה.

באולימפיאדת לונדון לא הצליחו קליגר וסלע לשחזר את הישגיהם, וסיימו במקום ה-15. לאחר המשחקים הועמד קליגר לדין בפני ועדת המשמעת של הוועד האולימפי, לאחר שלא שב לישראל במועד שנקבע לו. הוא נדון להרחקה על תנאי מהנבחרת למשך שנתיים, ולקנס של 15 אלף שקל.

פרישה וקריירת אימון
אחרי אולימפיאדת לונדון 2012, פרש קליגר משייט תחרותי ובשנת 2013 החל לאמן את נבחרת שייטי ה-470 בסינגפור לקראת משחקי דרום-מזרח אסיה. שנה לאחר מכן חתם קליגר באיגוד השיט השבדי ואימן את נבחרת הגברים השבדית ב-470. תחת הדרכתו, סיים הצמד השבדי אנטון דלברג ופרדריק ברגסטרום במקום השישי בתחרויות ה-470 באולימפיאדת ריו 2016.

בשנת 2018 הוא עבר לאמן את נבחרת הגברים הספרדית ב-470. תחת הדרכתו של קליגר זכה הצמד ג'ורדי צמאר וניקולאס רודריגז במדליית הארד האולימפית בתחרויות ה-470 באולימפיאדת טוקיו 2020. באוקטובר 2021, מונה קליגר על ידי איגוד השייט בישראל למאמן הראשי של נבחרת ה-470 לקראת הקמפיין האולימפי לפריז 2024.

חיים אישיים
קליגר למד בתיכון עירוני ה' בתל אביב, ושירת בצה"ל במעמד של ספורטאי מצטיין.
קליגר הוא בנם של אילן ואילנה קליגר, העוסקים בהוראת שייט. קליגר הוא אחיה של לינור קליגר, אף היא שייטת בעלת הישגים ומאמנת.

קליגר נשוי לקאמיל לקוואנטר, שייטת צרפתייה. בשנת 2017 נולד לזוג בן.

קישורים חיצוניים

 הבלוג של גידי קליגר וערן סלע

הערות שוליים

שייטים ישראלים
ספורטאים אולימפיים ישראלים
משתתפים ישראלים באולימפיאדת בייג'ינג (2008)
ספורטאי הפועל תל אביב
בוגרי תיכון עירוני ה' (תל אביב)
משתתפים ישראלים באולימפיאדת אתונה (2004)
שייטים באולימפיאדת בייג'ינג (2008)
שייטים באולימפיאדת לונדון (2012)
משתתפים ישראלים באולימפיאדת לונדון (2012)
שייטים באולימפיאדת אתונה (2004)
ישראלים שנולדו ב-1980